Wojerecy (SN/mwe). W měsće Wojerecach a na wsach je policija loni 933 njezbožow registrowała. Cyłkowna wěcna škoda wučinješe dohromady 1,6 milionow eurow. Na parkowanišćach dóńdźe k 423 njezbožam z něhdźe 530 000 eurami škody. 68 njezbožow sta so dźiwiny dla, 53 z nich mjez 22 a 6 hodź. ze škodu 86 000 eurow. 751 wobchadnych njezbožow zličichu wot 6 do 18 hodź., přewažnje póndźelu, wutoru a pjatk. K najmjenje njezbožam dóńdźe njedźelu. Smjertne pady wobchadneho njezboža dla loni we Wojerecach žane njeběchu. Přiwšěm so 36 wosobow ćežko zrani, 69 lochko, mjez nimi 32 wodźerjow awta a 48 kolesowarjow. Mjez zranjenymi bě dźesać dźěći do štyrnaće lět. 214 zawinowarjow njezboža ćekny, 82 z nich je policija lepiła. Ekstremne njezbožowe ćežišća loni zwěsćili njejsu. Wot pjeć podobnych njezbožow so hakle scyła wo tajkich ćežišćach rěči.
szl_Latn